b'\n_START_ARTICLE_\nAdrian Newey\n_START_SECTION_\nZa\xc4\x8detki\n_START_PARAGRAPH_\nLeta 1980, takoj po diplomi v aeronavtiki in astronavtiki, se je zaposlil v mo\xc5\xa1tvu Formule 1, Fittipaldi Automotive. Leta 1981 je prestopil k mo\xc5\xa1tvu March Engineering, nekaj \xc4\x8dasa je bil dirka\xc5\xa1ki in\xc5\xbeenir Johnnyju Cecottu v Formuli 2, isto\xc4\x8dasno je zasnoval tudi svoj prvi dirkalnik, March GTP, ki je osvojil dva zaporedna naslova v prvenstvu IMSA GTP. Leta 1983 je bil znotraj Marcha prerazporejen na projekt za serijo IndyCar. Ponovno se je njegova zasnova dirkalnika pokazala za uspe\xc5\xa1no, saj je March dosegel sedem zmag v sezoni, tudi na najpresti\xc5\xbenej\xc5\xa1i dirki Indianapolis 500. Al Unser je v seriji CART z njegovim dirkalnikom osvojil naslov prvaka v sezoni 1985, sezono kasneje pa \xc5\xa1e Bobby Rahal. V dvojni vlogi dizajnerja in dirka\xc5\xa1kega in\xc5\xbeenirja se je spoprijateljil z Rahalom, kar je mo\xc4\x8dno vplivalo na njuni karieri petnajst let kasneje._NEWLINE_Po uspehih v seriji CART, je Newey zapustil March in se vrnil v Evropo, kjer se je pridru\xc5\xbeil mo\xc5\xa1tvu FORCE, ki pa se je po sezoni 1986 umaknilo iz Formule 1. Kmalu za tem se je vrnil k Marchu, tokrat kot glavni dizajner mo\xc5\xa1tva Formule 1. V obdobju, ko je bila aerodinamika dirkalnikov Formule 1 \xc5\xa1e slabo izkori\xc5\xa1\xc4\x8dena, je imel Newey veliko prostora za inovativnost. Njegov dirkalnik za sezono 1988 je presegel pri\xc4\x8dakovanja mo\xc5\xa1tva, na dirki za Veliko nagrado Japonske je bil celo nekaj \xc4\x8dasa v vodstvu, toda kritiki so trdili, da je ob aerodinami\xc4\x8dni naprednosti dirkalnika preve\xc4\x8d zanemaril druga podro\xc4\x8dja. Ko se je March preimenoval v Leyton House, je Newey prevzel vlogo tehni\xc4\x8dnega direktorja. V naslednjih dveh sezonah je \xc5\xa1la krivulja rezultatov mo\xc5\xa1tva navzdol in poleti leta 1990 je bil odpu\xc5\xa1\xc4\x8den.\n_START_SECTION_\nWilliams\n_START_PARAGRAPH_\nV sezoni 1990 je bil Williams mo\xc5\xa1tvo v vzponu in Patrick Head je hitro podpisal pogodbo z Neweyem, dokler je bil \xc5\xa1e prost. Z najve\xc4\x8djim prora\xc4\x8dunom v Formuli 1, odli\xc4\x8dnimi dirka\xc4\x8di in ostalimi razpolo\xc5\xbeljivimi viri, je naveza Head-Newey hitro zavladala v za\xc4\x8detku devetdesetih let. Sredi sezone 1991 je Neweyev dirkalnik FW14 uspel ujeti pred tem dominantno mo\xc5\xa1tvo McLaren, toda zaradi nezanesljivosti dirkalnika v prvi polovici sezone je Ayrton Senna osvojil naslov prvaka pred Nigelom Mansellom, prvim Williamsovim dirka\xc4\x8dem. V sezoni 1992 je bil dirkalnik zanesljiv \xc5\xbee od za\xc4\x8detka sezone in Williams je prikazal dominanco, ki je Formula 1 ni ve\xc4\x8d do\xc5\xbeivela do dobe Ferrarija in Michaela Schumacherja. Mansell je osvojil svoj edini naslov dirka\xc5\xa1kega prvaka, Newey pa svoj prvi naslov konstruktorskega prvaka. V sezoni 1993 se je slika ponovila, le da je naslov dirka\xc5\xa1kega prvaka z dirkalnikom FW15C tokrat osvojil Alain Prost._NEWLINE_V sezoni 1994 pa se je dominanca Williamsa kon\xc4\x8dala, saj je Rory Byrne za Benetton izdelal podobno hiter dirkalnik B194. Po slabem za\xc4\x8detku sezone in dveh odstopih prvega dirka\xc4\x8da mo\xc5\xa1tva Ayrtona Senne, se je brazilski dirka\xc4\x8d na tretji dirki sezone za Veliko nagrado San Marina smrtno ponesre\xc4\x8dil. Tako se je moral za naslov s Schumacherjem boriti Damon Hill, ki je naslov izgubil v tr\xc4\x8denju prav na zadnji dirki sezone za Veliko nagrado Avstralije, Williams pa je izgubil tudi konstruktorski naslov. Mo\xc5\xa1tvo je bilo celo obto\xc5\xbeeno smrti iz malomarnosti zaradi Sennine nesre\xc4\x8de, zaradi vsega pa so se za\xc4\x8del tudi  krhati odnos med Neweyjem in vodstvom Williamsa. V sezoni 1995 je soustanovitelj mo\xc5\xa1tva Patrick Head prepre\xc4\x8dil Neweyu, da bi postal tehni\xc4\x8dni direktor. Zaradi ponovne izgube obeh naslovov proti Benettonu in Schumacherju, se je odnos med Neweyem in vodstvom mo\xc5\xa1tva \xc5\xa1e bolj skrhal in Newey je moral zapustiti mo\xc5\xa1tvo, toda konkuren\xc4\x8dna klavzula mu je eno leto prepre\xc4\x8devala delo v katerem od ostalih mo\xc5\xa1tev.\n_START_SECTION_\nMcLaren\n_START_PARAGRAPH_\nKer ni mogel sodelovati pri pripravi McLarnovega dirkalnika za sezono 1997, je Newey posku\xc5\xa1al popraviti dirkalnik Neila Oatleya, predvsem pa se je osredoto\xc4\x8dil na dirkalnik za sezono 1998. Na zadnji dirki sezone za Veliko nagrado Evrope 1997 je McLaren dosegel dvojno zmago, podobno pa je tudi za\xc5\xa1el sezono 1998 z dirkalnikom McLaren MP4/13. V sezonah 1998 in 1999 je Mika H\xc3\xa4kkinen osvojil dva naslova prvaka, v sezoni 1998 je mo\xc5\xa1tvo osvojilo tudi konstruktorski naslov, v sezoni 2000 pa je H\xc3\xa4kkinen po dvoboju s Schumacherjem naslov izgubil._NEWLINE_Poleti leta 2001 je Bobby Rahal, zdaj \xc5\xa1portni direktor mo\xc5\xa1tva Jaguar, podpisal pogodbo z Neweyem, toda kljub temu je Ron Dennis prepri\xc4\x8dal Neweya, da je ostal pri McLarnu. Kljub temu so se \xc5\xa1e naprej pojavljale govorice, da \xc5\xbeeli Newey zapustiti McLaren. Po za McLaren slabih sezonah 2001 in 2002 ter nekoliko bolj\xc5\xa1i sezoni 2003, ki pa vseeno ni prinesla mo\xc5\xa1tvu nobenega od naslovov, so se v sezoni 2004 ponovno okrepile govorice, da bi se Newey \xc5\xbeelel vrniti k Williamsu ali se celo upokojiti. V sezono 2005 je Ron Dennis povedal, da bo Newey po koncu sezone le zapustil mo\xc5\xa1tvo.\n_START_SECTION_\nRed Bull Racing\n_START_PARAGRAPH_\nFebruarja 2006 je Newey napovedal, da bo prestopil v mo\xc5\xa1tvo Red Bull Racing, kjer naj bi dobival 10 milijonov $ letne pla\xc4\x8de, kot je poro\xc4\x8dal \xc4\x8dasopis The Guardian. Newey ni mogel mo\xc5\xa1tvu pomagati pri zasnovi dirkalnika za sezono 2006. Njegov dirkalnik za sezono 2007 se je izkazal za razmeroma hitrega, toda najbolj nezanesljivega, kljub temu pa je mo\xc5\xa1tvo osvojilo zastavljeno peto mesto v konstruktorskem prvenstvu. Sezona 2008 se je za\xc4\x8dela zelo uspe\xc5\xa1no, toda v drugi polovici sezone je mo\xc5\xa1tvo osvojilo le pet to\xc4\x8dk in nazadovalo v konstruktorskem prvenstvu. Z vse ve\xc4\x8djim prora\xc4\x8dunom mo\xc5\xa1tva je Newey za sezono 2009 uspel izdelati odli\xc4\x8den dirkalnik, s katerim je Sebastian Vettel v drugem delu sezone hitro lovil vodilnega Jensona Buttona, toda prehiteti mu na ni uspelo, saj si je Button v prvem delu sezone nabral veliko prednost predvsem po zaslugi inovativnega dirkalnika Rossa Brawna z dvojnim difuzorjem. Red Bull je sezono kon\xc4\x8dal na drugem mestu v konstruktorskem prvenstvu.'